Emma Kotze - 2011-07-14 Untitled Document
Regisseur: Rob Murray Maskerontwerp en -konstruksie: Cristina Salvoldi Akteurs: Liezl de Kock, Daniel Robinson en Thumeka Mzayiya Musiek: Gideon Lombard Stel en rekwisiete: Craig Leo Klank: Brydon Bolton and Jacques Toile Kostuums: Jayne Batzofin Beligting: Rob Murray FTH:K bring weer eens ’n ongelooflike produksie na die Nasionale Kunstefees. Dié geselskap is bekend vir hul werk, wat eksperimenteer met die moontlikhede van nieverbale en visuele teater wat spesifiek daarop gerig is om dowe gehore in te sluit. Hulle werk hoofsaaklik met maskers en lê klem op lyftaal, wat gevolglik aan die produksies ’n universele taal gee. Hierdie storie oor drie individue wat mekaar in die Moederstad ontmoet, bespreek temas soos geweld, vrees, fantasie, xenofobie en menslike mededeelsaamheid en empatie. Die akteurs is perfek gesinkroniseer. Die eenheid wat hulle vorm deur hul fisieke bewustheid van mekaar is indrukwekkend. Die fisiese ritme, dus ook die ritme van die produksie, dra grootliks by tot die betekenis, humor en hartseer van die produksie. Liezl de Kock was egter nie te alle tye oortuigend in die rol van die ouer weduwee nie. Dit was nie konsekwent moontlik om haar bejaardheid van haar fisikaliteit af te lei nie. Akkuraatheid van dié aard is van selfsprekend besonder belangrik as teaterwerk op nieverbale kommunikasie staat maak. Dit is oplettend hoedat FTH:K se werk dikwels die kwaad in mense en ’n gemeenskap ondersoek. Benchmarks doen ook juis dit. Die verhaal neem dan ’n interessante kontras aan as die empatie en embarming van een karakter die lewens van twee ander volkome verander. Benchmarks, geskep deur die groep wat vir produksies soos Pictures of You, Womb Tide, QUACK! en Gumbo bekroon is, bring weer eens ’n groot sukses op die planke. Dit beloof ’n merkwaardige verbeeldings- en emosionele reis. Hou hulle dop vir ’n volgende meesterstuk.